Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Стопанската Комора на Северо-Западна Македонија, поднесена против Решението на Основниот граѓански суд Скопје, по предметот Барање за пристап до информации од јавен карактер, на 18.03.2024 година го донесе следното

**Р Е Ш Е Н И Е**

**1**.Жалбата изјавена од Стопанската Комора на Северо-Западна Македонија, поднесена против Решението на Основниот граѓански суд Скопје СПИ.бр.10/24 од 29.02.2024 година, заведена во Агенцијата под бр.08-47 на 05.03.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**

**2.Решението на Имателот на информации СПИ.бр.10/24 од 29.02.2024 година СЕ ПОНИШТУВА.**

**3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Стопанската Комора на Северо-Западна Македонија, како што е наведено во Жалбата на 29.02.2024 година поднела Барање за пристап до информации од јавен карактер до Основниот граѓански суд Скопје, заведен во Судот под бр.0302/6-25 со кое ја побарала следната информација:

„Да ни доставите список на институции на подрачјето на Основен Суд Скопје 2 на кои Вие како Претседател имате определено лимит за извршување за наплата на парични побарувања и колку тој лимит изнесува, за секоја институција поединечно“.

Постапувајќи по Барањето, Имателот на информации, како што се наведува во Жалбата, на Барателот му доставил Решение СПИ.бр.10/24 од 29.02.2024 година, со кое Барањето на барателот се отфрла. Во Решението се наведува: “...Основниот граѓански суд Скопје .... го известува барателот дека имателот на информацијата Основен граѓански суд Скопје, преку Претседателот на судот постапува по предметите поднесени по барања за определување на минимални средства за вршење на дејности и задачи на должникот...при што секој предмет поединечно претставува информација во форма што ја создал и со која располага наведениот суд согласно со неговите надлежности ....Бараната анализа како клучна информација која се однесува на список на институции на подрачјето на Основен граѓански суд Скопје, каде Претседателот на овој суд има определено лимит за извршување за наплата на парични побарувања и колку тој лимит изнесува, за секоја институција поединечно, претставува креирање, односно создавање на нова информација. Основниот граѓански суд Скопје, ...оформува поединечни предмети за секој поднесен приговор. Во секој предмет во зависност од природата на материјата се носи првостепена одлука, против која е дозволен редовен правен лек жалба, доколку некоја од странките го искористи своето право на жалба, одлуките донесени од имателот на информацијата-овој суд, подлежат на постапка пред второстепениот-Апелациониот суд Скопје......Основниот граѓански суд Скопје во својот оперативен систем АКМИС ....ги поседува како одлуки само одлуките кои ги донел и истите претставуваат информации создадени во одредена форма и содржина, со кои информации располага овој суд...одлуките донесени од страна на Апелациониот суд Скопје претставуваат одлуки на друг суд-имател на информација....Доставувањето на список за институции на чие подрачје овој суд е надлежен, односно Претседателот на судот да определува лимит за извршување на парично побарување и колку тој лимит изнесува за секоја институција поединечно, претставува креирање на нова информација, која што нова информација во конкретниот случај судот не ја создал, не ја поседува и не е должен да ја поседува, согласно ЗСПИЈК, како и да ја креира како нова информација...“.

Незадоволен од наведеното Решението, Барателот на информации до Агенцијата на 05.03.2024 година достави Жалба, заведена под бр.08-47. Во Жалбата меѓу другото е наведено „...На нас ни се потребни само информациите со кои располага судот моментално....“.

Агенцијата со електронски допис бр.08-47 од 05.03.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 06.03.2024 година до Агенцијата преку електронска пошта достави Одговор на жалба СПИ бр.10/24 од 29.02.2024 година, во кој наведува дека „....Имателот на информациите оцени дека бараните информации не ги поседува....Имателот, во конкретниот случај, го извести барателот дека такви информации не поседува, а се согласно наведената законска одредба од ЗСПИЈК. Имателот одлучува по предмети каде има поднесено барање за определување на лимит за извршување на парични побарувања, кои предмети претставуваат целина сами за себе..... Имателот при носењето на нападнатото Решение СПИ бр.10/24 од 29.02.2024 година, му кажува на барателот дека бараните информации всушност претставуваат креирање на нова информација, односно дека имателот не располага, ниту пак создал информација како што се побарува со предметното барање.....“. Во прилог го достави Решението СПИ.бр.10/24 од 29.02.2024 година со кое Барањето за пристап до информации од јавен карактер се отфрла.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ, Решението на Имателот на информации СПИ.бр.10/24 од 29.02.2024 година го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации иако постапил согласно член 20 од Законот за слободен пристап до информации од јавен карактер, со тоа што донел Решение за отфрлање на Барателот не му овозможил пристап до бараната информација.

Во случајот, Агенцијата констатира дека Имателот на информации бараните информации на Барателот во својот оперативен систем АКМИС не ги поседува на начин и во форма наведени во Барањето како список туку ги поседува како одлуки.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Агенцијата му укажува на Имателот на информации да постапи по Барањето на Барателот согласно своите надлежности и должности односно да му овозможи пристап до документи со кои располага.

Согласно Законот за слободен пристап до информации од јавен карактер Имателот на информации **не е должен да создава нова информација** за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно член 21 став 2 од Законот за слободен пристап до информации од јавен карактер “Имателот на информацијата, информацијата ја дава во бараната форма, освен ако бараната информација веќе постои во однапред пропишана форма и е достапна за јавноста и е ако е поповолно за барателот на информацијата да се достави во поинаква форма од бараната, за што имателот на информацијата ја образложува причината за ваквиот начин на доставување.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ја достави бараната информација во форма со која располага.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,**  **Пламенка Бојчева** |